CELEX: C2007/269/63
Language: mt
Date: 2007-11-10 00:00:00
Title: Kawża C-431/07 P: Appell imressaq fit- 18 ta' Settembru 2007 minn Bouygues SA u Bouygues Télécom SA kontra s-sentenza tal-Qorti tal-Prim Istanza (Ir-Raba' Awla) mogħtija fl- 4 ta' Lulju 2007 fil-Kawża T-475/04, Bouygues u Bouygues Telecom vs Il-Kummissjoni

10.11.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 269/37
            
         Appell imressaq fit-18 ta' Settembru 2007 minn Bouygues SA u Bouygues Télécom SA kontra s-sentenza tal-Qorti tal-Prim Istanza (Ir-Raba' Awla) mogħtija fl-4 ta' Lulju 2007 fil-Kawża T-475/04, Bouygues u Bouygues Telecom vs Il-Kummissjoni
   (Kawża C-431/07 P)
   (2007/C 269/63)
   Lingwa tal-kawża: Il-Franċiż
   Partijiet
   
      Rikorrenti: Bouygues SA u Bouygues Télécom SA (rappreżentanti: F. Sureau, D. Théophile, S. Perrotet, A. Bénabent, J. Vogel u L. Vogel, avukati)
   
      Partijiet oħra fil-kawża: Il-Kummissjoni tal-Komunitajiet Ewropej, ir-Repubblika Franċiża, Sociéte française du radiotelephone — SFR, Orange France SA
   Talbiet tal-partijiet rikorrenti
   
               —
            
            
               tannulla s-sentenza mogħtija mill-Qorti tal-Prim'Istanza fl-4 ta' Lulju 2007 fil-Kawża Bouygues u Bouygues Telecom vs Il-Kummissjoni (T-475/04)
            
         
               —
            
            
               sussidjarjament, tirrinvija l-kawża quddiem il-Qorti tal-Prim'Istanza sabiex din tiddeċiedi mill-ġdid fid-dawl tal-fehma ġuridika żviluppata mill-Qorti tal-Ġustizzja.
            
         
               —
            
            
               tordna li l-Kummissjoni għandha tbati l-ispejjeż kollha.
            
         Motivi u argumenti prinċipali
   Il-kumpanniji rikorrenti jinvokaw erba' motivi in sostenn ta' l-appell tagħhom.
   Permezz ta' l-ewwel motiv tagħhom, huma jsostnu li l-Qorti tal-Prim'Istanza naqset mill-obbligu tagħha ta' motivazzjoni meta ddeċidiet li r-rinunzja għall-kreditu in kwistjoni f'din il-kawża kienet inevitabbli minħabba “l-istruttura tas-sistema”. Peress li din ta' l-aħħar, fil-fatt, kienet tikkostitwixxi regola li tidderoga mill-prinċipju li jgħid li distinzjoni bejn diversi impriżi neċessarjament tikkostitwixxi vantaġġ selettiv, il-Qorti tal-Prim'Istanza kellha tagħti motivazzjoni espliċita kemm tal-kontenut ta' l-istruttura tas-sistema li għaliha tirreferi, kif ukoll ir-rabta ta' kawżalità bejn din l-istruttura tas-sistema u r-rinunzja kkonstatata għar-risorsi ta' l-Istat.
   Permezz tat-tieni motiv tagħhom, ir-rikorrenti jsostnu sussegwentement li l-Qorti tal-Prim'Istanza għamlet żball fid-dritt meta kkunsidrat li l-Kummissjoni ma kinitx marbuta li tiftaħ proċedura formali ta' eżami sempliċement minħabba li l-eżami tal-mertu tal-kawża kien jistabbilixxi, fil-fehma tagħha, li ma nġabitx il-prova ta' vantaġġ favur Orange u SFR. Il-ftuħ ta' proċedura formali ta' eżami skond l-Artikolu 88(2) KE huwa, fil-fatt, iġġustifikat kull darba li l-Kummissjoni mhijiex f'pożizzjoni li tiddeċiedi, fid-dawl tal-fatti li huma fid-dispożizzjoni tagħha fil-fażi ta' eżami preliminari, jekk miżura hijiex jew le kompattibbli mar-regoli tat-Trattat.
   Permezz tat-tielet motiv tagħhom, il-partijiet rikorrenti jilmentaw bi tliet żbalji mwettqa mill-Qorti tal-Prim'Istanza fir-rigward tal-klassifikazzjoni ġuridika tal-fatti, fir-rigward, l-ewwel nett, ta' l-allegata natura unika tal-proċeduri li bihom ġew mogħtija l-liċenzji UMTS, it-tieni nett, tan-natura hekk imsejħa inċerta tal-krediti li l-Istat irrinunzja għalihom, u, it-tielet nett, tad-dispożizzjonijiet ta' l-ittra Ministerjali tat-22 ta' Frar 2001, li ssemmi l-garanzija ta' trattament ekwu ta' l-operaturi ekonomiċi, u mhux trattament uġwali ta' dawn ta' l-aħħar.
   Fl-aħħar nett, permezz tar-raba' motiv tagħhom, ir-rikorrenti jallegaw li l-Qorti tal-Prim'Istanza għamlet diversi żbalji fid-dritt fl-applikazzjoni ta' l-Artikolu 87(1)KE. Dawn l-iżbalji jkopru, ripettivament, l-implementazzjoni ta' l-eċċezzjoni bbażata fuq l-istruttura tas-sistema, fuq l-analiżi magħmula dwar l-(in)eżistenza ta' vantaġġ kompetittiv u fuq l-implementazzjoni tal-prinċipju ta' non-diskriminazzjoni.